**Άρτα, 28/06/2021**

**ΠΡΟΣΚΛΗΣΗ**

**ΕΚΔΗΛΩΣΗΣ ΕΝΔΙΑΦΕΡΟΝΤΟΣ**

**Για μουσικούς/συνθέτες 18-35 ετών** να υποβάλλουν αίτηση και να συμμετάσχουν στο **Δωρεάν Θεματικό Διασυνοριακό Σεμινάριο**, το οποίο θα πραγματοποιηθεί **από την 1 έως τις 12 Σεπτεμβρίου 2021** στο Fasano, Ιταλία, με στόχο **την ενίσχυση των δεξιοτήτων μουσικής σύνθεσης**.

Το Εργαστήριο Γνώσης & Ευφυούς Πληροφορικής του Τμήματος Πληροφορικής & Τηλεπικοινωνιών του Πανεπιστημίου Ιωαννίνων σε συνεργασία με την Περιφερειακή Κοινοπραξία Δημοσίων Θεάτρων της Απουλίας, ως εταίροι στο Έργο **"HERMES - Η αποκατάσταση της Πολιτιστικής Κληρονομιάς ως πολλαπλασιαστικός παράγοντας για την πολιτιστική ενδυνάμωση του κοινωνικού πλαισίου"**, το οποίο εντάσσεται στο Ευρωπαϊκό Πρόγραμμα INTERREG Ελλάδα-Ιταλία και υλοποιείται με τη συγχρηματοδότηση της Ευρωπαϊκής Ένωσης (από το Ευρωπαϊκό Ταμείο Περιφερειακής Ανάπτυξης) και της Ελλάδας, και δεδομένου ότι:

* Το έργο HERMES, στο οποίο συμμετέχουν επίσης, από την πλευρά της Ιταλίας ο Δήμος του Fasano, και από την Ελλάδα η Εφορία Αρχαιοτήτων Άρτας, έχει σαν στόχο την ενίσχυση της συνέργειας μεταξύ δημόσιων και ιδιωτικών φορέων για την προώθηση και ενίσχυση της κοινής κοινωνικής και πολιτιστικής ταυτότητας της Απουλίας και της Ηπείρου, μέσω ολοκληρωμένων παρεμβάσεων, που περιλαμβάνουν έργα υποδομής και παρεμβάσεις προσβασιμότητας σε αρχαιολογικούς χώρους αλλά και ιδιαίτερα βιώσιμες καινοτόμες πολιτιστικές υπηρεσίες,
* Η κοινή παρέμβαση και συνεργασία για θέματα πολιτιστικού ενδιαφέροντος είναι ζωτικής σημασίας για την προώθηση της τουριστικής ελκυστικότητας των εμπλεκομένων περιοχών, εστιάζοντας στην τοπική πολιτιστική ταυτότητα και στις κοινές πολιτιστικές διαδρομές που μοιράζονται οι δύο χώρες,
* Μέσω του θεάτρου, της μουσικής και των εικαστικών τεχνών, αξιοποιώντας Καινοτόμα Τεχνολογικά Εργαλεία Πληροφορικής, θα επιτευχθεί η προβολή της κοινής πολιτιστικής κληρονομίας και των σημαντικότερων πολιτιστικών μνημείων και τόπων ενδιαφέροντος αλλά και η εκπαίδευση σε κοινές μουσικές και θεατρικές παραδόσεις,
* Για την επίτευξη των προαναφερθέντων στόχων, το Έργο περιλαμβάνει, μεταξύ των άλλων δραστηριοτήτων, τη διοργάνωση Διασυνοριακού Σεμιναρίου ενηλίκων, βασικό θέμα του οποίου θα είναι η Μουσική Σύνθεση και Εκτέλεση,

**προσκαλούν μουσικούς/συνθέτες 18-35 ετών** να συμμετέχουν στο Θεματικό Διασυνοριακό Σεμινάριο μεταξύ Ελλάδας και Ιταλίας, το οποίο θα πραγματοποιηθεί **από την 1 έως τις 12 Σεπτεμβρίου 2021** στο Fasano, Ιταλία, με στόχο **την ενίσχυση των δεξιοτήτων μουσικής σύνθεσης**.

Οι συμμετέχοντες σε συνέχεια της εβδομάδας εκπαίδευσης και πρακτικής, θα πάρουν μέρος στην τελική παράσταση, η οποία θα πραγματοποιηθεί στο Fasano, Ιταλία και η οποία έχει ως στόχο την προβολή και ανάδειξη της πολιτιστικής κληρονομιάς και τον εμπλουτισμό της καλλιτεχνικής, δημιουργικής και πολιτιστικής προσφοράς των περιοχών της Ηπείρου και της Απουλίας.

**1. ΠΕΡΙΕΧΟΜΕΝΑ ΚΑΙ ΕΚΠΑΙΔΕΥΤΕΣ ΔΙΑΣΥΝΟΡΙΑΚΟΥ ΣΕΜΙΝΑΡΙΟΥ**

Το **ΔΩΡΕΑΝ Διασυνοριακό Σεμινάριο** θα πραγματοποιηθεί στην Αγγλική γλώσσα από 9 (εννέα) καλλιτέχνες με διεθνή εμπειρία και γνώσεις διαφορετικών μουσικών ιδιωματισμών, παραδοσιακών και μη, εκφράσεων κοινής ταυτότητας:

* ***MASSIMILIANO MORABITO:*** *εθνομουσικολόγος, καθηγητής στο Ωδείο του Λέτσε*
* ***PIERPAOLO MARTINO:*** *ερευνητής στο Τμήμα Επιστολών, Γλωσσών, Τεχνών, Ιταλικών Σπουδών και Συγκριτικών Πολιτισμών του Πανεπιστημίου του Μπάρι*
* ***FRANCESCO CATALDO:*** *συνθέτης, κιθαρίστας, καλλιτεχνικός παραγωγός*
* ***GIORGIO CONSOLI:*** *ηθοποιός, μουσικός, συγγραφέας, acting coach και ερμηνευτής*
* ***DAVIDE BERARDI:*** *μουσικός και τραγουδοποιός*
* ***RENZO RUBINO***: *μουσικός και τραγουδοποιός*
* ***THE NIRO****:* *τραγουδοποιός και οργανοπαίκτης πολλών οργάνων*
* ***ERIKA MOU****: τραγουδοποιός*
* ***ROY PACI****:* *τρομπετίστας, συγγραφέας, τραγουδιστής, συνθέτης και παραγωγός δίσκων*

Το Διασυνοριακό Σεμινάριο, αξιοποιώντας την πλούσια πολιτιστική κληρονομιά των περιοχών της Απουλίας και της Ηπείρου αλλά και της ευρύτερης περιοχής της Μεσογείου, έχει ως στόχο τη δημιουργία διασύνδεσης μεταξύ των διαφορετικών μουσικών ιδιωματισμών και άλλων αντίστοιχων ιδιαιτεροτήτων που προέρχονται από τις χώρες της  Μεσογείου, ευνοούν τον διάλογο μεταξύ πολιτισμών και προάγουν την επέκταση δημιουργικών οριζόντων, οικοδομώντας μια κοινή Ευρωπαϊκή ταυτότητα.

Ένα γενικό ιστορικό πλαίσιο και η ανταλλαγή ερευνητικών στοιχείων σχετικά με τους ήχους και τα όργανα που απαντώνται στη μουσική παράδοση των μεσογειακών πολιτισμών θα είναι η αφετηρία μιας αναζήτησης που θέλει να συσχετίσει διαφορετικά πολιτιστικά στοιχεία, να βοηθήσει στην απόκτηση νέων μουσικών εμπειριών και να ενισχύσει την κοινή κοινωνικοπολιτιστική ταυτότητα της Ηπείρου και της Απουλίας, μέσα από το πρίσμα μιας κοινής μεσογειακής πολιτιστικής ρίζας.

**Δεκαπέντε (15) νέες/νέοι από τις επιλέξιμες περιοχές του Προγράμματος Interreg Greece-Italy (Περιφέρειες Απουλίας, Ηπείρου, Δυτικής Ελλάδας και Ιονίων Νήσων), μετά από αξιολόγηση, θα επιλεχθούν για να συμμετάσχουν στο Διασυνοριακό Σεμινάριο, λαμβάνοντας την ευκαιρία για εποικοδομητικό διάλογο και δημιουργική καλλιτεχνική παραγωγή.**

**2. ΠΡΟΓΡΑΜΜΑ ΚΑΙ ΠΡΟΣΘΕΤΕΣ ΠΛΗΡΟΦΟΡΙΕΣ ΔΙΑΣΥΝΟΡΙΑΚΟΥ ΣΕΜΙΝΑΡΙΟΥ**

Το Διασυνοριακό Σεμινάριο των μουσικών εκπαιδευτικών δραστηριοτήτων, θα ολοκληρωθεί με την τελική εκδήλωση παρουσίασης του καλλιτεχνικού αποτελέσματος, από τους συμμετέχοντες μουσικούς, με την υποστήριξη και των καλλιτεχνών που συμμετέχουν ως εκπαιδευτές.

Πρόγραμμα **ΔΙΑΣΥΝΟΡΙΑΚΟΥ ΣΕΜΙΝΑΡΙΟΥ** (τυχόν αλλαγές θα κοινοποιηθούν άμεσα):

**Τετάρτη 1 Σεπτεμβρίου**

Πρωί: άφιξη των συμμετεχόντων και check-in στο κατάλυμα B&B.

Απόγευμα: 15:00 - 19:00 Καλωσόρισμα και παρουσίαση του Έργου.

**Πέμπτη 2 Σεπτεμβρίου**

Απόγευμα: 15:30 - 19:30 **“Το λαϊκό τραγούδι της Απουλίας: από την ιστορία στον αυτοσχεδιασμό”** από τον **MASSIMILIANO MORABITO.**

**Παρασκευή 3 Σεπτεμβρίου**

Απόγευμα: 15:30 - 19:30 **“Η μορφή του τραγουδιού και η εξέλιξή του”** από τον **PIERPAOLO MARTINO**

**Σάββατο 4 Σεπτεμβρίου**

Απόγευμα: 15:30 - 19:30 **“Από τη σύνθεση έως την προπαραγωγή”** από τον **FRANCESCO CATALDO**

**Κυριακή 5 Σεπτεμβρίου**

Απόγευμα: 15:30 - 19:30 **“ Από τη σύνθεση έως την προπαραγωγή”** από τον **FRANCESCO CATALDO**

**Δευτέρα 6 Σεπτεμβρίου**

Απόγευμα: 15:30 - 19:30 **“ Από τη σύνθεση έως την προπαραγωγή”** από τον **FRANCESCO CATALDO**

**Τρίτη 7 Σεπτεμβρίου**

Απόγευμα: 15:30 – 19:30 **“Σύνθεση και ενορχήστρωση”** με τους **GIORGIO CONSOLI και RESIDENT BAND**

**Τετάρτη 8 Σεπτεμβρίου**

Απόγευμα: 15:30 – 19:30 **“ Σύνθεση και ενορχήστρωση ”** με τους **DAVIDE BERARDI και RESIDENT BAND**

**Πέμπτη 9 Σεπτεμβρίου**

Απόγευμα: 15:30 – 19:30 “ **Σύνθεση και ενορχήστρωση ”** με τους **RENZO RUBINO και RESIDENT BAND**

**Παρασκευή 10 Σεπτεμβρίου**

Απόγευμα: 15:30 – 19:30 **“ Σύνθεση και ενορχήστρωση ”** με τους **THE NIRO και RESIDENT BAND**

**Σάββατο 11 Σεπτεμβρίου**

Απόγευμα: 15:30 – 19:30 **“ Σύνθεση και ενορχήστρωση ”** με τους **ERIKA MOU, ROY PACI και RESIDENT BAND**

**Κυριακή 12 Σεπτεμβρίου**

Απόγευμα: 15:30 – 19:30 πρόβες ενόψει της παράστασης.

Βράδυ: ανοιχτή παράσταση στο κοινό από όλους τους συμμετέχοντες και τους εκπαιδευτές

Οι 9 (εννέα) καλλιτέχνες-εκπαιδευτές θα παρακολουθούν όλες τις δραστηριότητες, προκειμένου να αναζητήσουν και να εντοπίσουν τα χαρακτηριστικά και τις ιδιαίτερες ικανότητες των συμμετεχόντων και να διασφαλίσουν τον καλύτερο συντονισμό προκειμένου να επιτευχθεί η ομογενής απόκτηση εμπειρίας.

**Οι συμμετέχοντες θα πρέπει να έχουν μαζί τους τα δικά τους μουσικά όργανα.**

Θα παρέχεται μεταφραστική υποστήριξη προκειμένου να ενισχυθεί ο διάλογος και η ανάπτυξη σχέσεων μεταξύ των συμμετεχόντων και των εκπαιδευτών, δεδομένου ότι η επίσημη γλώσσα των μαθημάτων θα είναι η Αγγλική.

**Η Περιφερειακή Κοινοπραξία Δημοσίων Θεάτρων της Απουλίας, θα κάνει τις απαραίτητες κρατήσεις και θα καλύψει τα έξοδα του ταξιδιού, των Ελλήνων συμμετεχόντων για το ταξίδι Ελλάδα-Φασάνο-Ελλάδα, μέσω συγκεκριμένου ταξιδιωτικού γραφείου.**

Η Περιφερειακή Κοινοπραξία Δημοσίων Θεάτρων της Απουλίας θα κάνει προτάσεις διαμονής, διατροφής και μετακινήσεων στην περιοχή, **όμως τα έξοδα των παραπάνω θα επιβαρύνουν τους ίδιους τους συμμετέχοντες.**

Όλοι οι συμμετέχοντες στο Διασυνοριακό Σεμινάριο θα καλύπτονται με τυπική ασφάλιση για την προστασία ατυχημάτων και τραυματισμών.

**3.** **ΥΠΟΨΗΦΙΟΤΗΤΑ**

Οι υποψήφιοι μπορούν να εκδηλώσουν ενδιαφέρον, έως τις 23 Ιουλίου 2021, και ώρα 18:00, αποστέλλοντας στις ηλεκτρονικές διευθύνσεις [progettitpp@teatropubblicopugliese.it](file:///C%3A%5CUsers%5CStylios%5CAppData%5CLocal%5CMicrosoft%5CWindows%5CINetCache%5CContent.Outlook%5C0NJNUQIX%5Cprogettitpp%40teatropubblicopugliese.it) και stylios@kic.uoi.gr:

* αίτηση συμμετοχής
* λεπτομερές βιογραφικό σημείωμα (γραμμένο στα Αγγλικά),
* αντίγραφο δελτίου ταυτότητας ή διαβατηρίου,
* φωτογραφία προσώπου του υποψηφίου σε μορφή jpg ή jpeg, για διευκόλυνση της αναγνώρισης,
* αναφορά ιστοτόπων ή/και συνδέσμων στο διαδίκτυο όπου θα υπάρχουν διαθέσιμα τουλάχιστον τρία (3) πρωτότυπα μουσικά κομμάτια, δικής τους σύνθεσης και εκτέλεσης ή επισύναψη των μουσικών κομματιών.

**Στο θέμα του ηλεκτρονικού μηνύματος πρέπει να αναφέρεται σαφώς το όνομα του αποστολέα και οι λέξεις "HERMES PROJECT- CROSS BORDER LAB".**

Η Περιφερειακή Κοινοπραξία Δημοσίων Θεάτρων της Απουλίας θα επικοινωνήσει, αποκλειστικά μέσω ηλεκτρονικού ταχυδρομείου, με όσους έχουν εκδηλώσει ορθά το ενδιαφέρον τους στην παρούσα πρόσκληση ώστε να ενημερωθούν σχετικά με τα αποτελέσματα των αιτήσεων τους.

Η Περιφερειακή Κοινοπραξία Δημοσίων Θεάτρων της Απουλίας διατηρεί το δικαίωμα να επιλέξει, σύμφωνα με όσα αναφέρονται στην παρούσα πρόσκληση, τα άτομα που ανταποκρίνονται καλύτερα στους στόχους του προγράμματος Interreg V-A Ελλάδα-Ιταλία 2014-2020 και του έργου HERMES.

**4. ΕΠΙΛΕΞΙΜΟΤΗΤΑ**

Ο μέγιστος αριθμός των συμμετεχόντων που θα γίνουν δεκτοί στο εργαστήριο είναι 15 μουσικοί και συνθέτες ηλικίας 18-35 ετών από την τις επιλέξιμες περιοχές τις Απουλίας (Ιταλία), Ηπείρου, Δυτικής Ελλάδας και Ιονίων Νήσων (Ελλάδα) και της ΕΕ.

Ο αριθμός συμμετεχόντων δύναται να διαφοροποιηθεί με βάση τις εξελίξεις στη νομοθεσία για την πρόληψη της εξάπλωσης της νόσου Covid-19.

Η ειδική Κοινή Επιτροπή Αξιολόγησης θα επιλέξει τους συμμετέχοντες με βάση:

* τις πληροφορίες που περιέχονται στα βιογραφικά σημειώματα, τα οποία οι υποψήφιοι πρέπει να επισυνάψουν στο έντυπο της αίτησης συμμετοχής
* τα ηλεκτρονικά αρχεία τεκμηρίωσης, σχετικά με πρωτότυπα κομμάτια δικής τους σύνθεσης και εκτέλεσης.

Ελλείψει κατάλληλων αιτήσεων, η Επιτροπή Αξιολόγησης ενδέχεται να διαφοροποιήσει τη γεωγραφική προέλευση των συμμετεχόντων.

Η παρούσα πρόσκληση εμπνέεται και σέβεται την αρχή της μη διάκρισης και η συμμετοχή είναι ανοιχτή με ίσους όρους για όλα τα φυσικά πρόσωπα, ανεξαρτήτως εθνικότητας, φύλου, ηλικίας, θρησκείας, καταγωγής, αναπηρίας και γενετήσιου προσανατολισμού.

**5. ΚΩΔΙΚΑΣ ΔΕΟΝΤΟΛΟΓΙΑΣ ΚΑΙ ΠΡΟΤΥΠΟ 231/2001**

Η Περιφερειακή Κοινοπραξία Δημοσίων Θεάτρων της Απουλίας έχει υιοθετήσει τον Κώδικα Δεοντολογίας και το Πρότυπο οργάνωσης, διαχείρισης και ελέγχου σύμφωνα με το Νομοθετικό Διάταγμα 231/2001. Για το σκοπό αυτό, οι συμμετέχοντας σε αυτήν την πρόσκληση πρέπει να δηλώσουν ότι γνωρίζουν τις διατάξεις του νομοθετικού διατάγματος 8 Ιουνίου 2001 ν. 231, και τις ακόλουθες προσθήκες, καθώς και τους κανόνες του Κώδικα Δεοντολογίας και εκείνους που προβλέπονται από το Πρότυπο 231 που υιοθετήθηκε από την Περιφερειακή Κοινοπραξία Δημοσίων Θεάτρων της Απουλίας και δημοσιεύθηκαν στην ενότητα "Διαφανής διοίκηση" του ιστότοπου [www.teatropubblicopugliese.it](http://www.teatropubblicopugliese.it), να δρουν σύμφωνα με αυτά και σε κάθε περίπτωση, να μην τίθεται ο φορέας σε κίνδυνο επιβολής των κυρώσεων που προβλέπονται από το προαναφερθέν νομοθετικό διάταγμα. Η μη συμμόρφωση με τις προαναφερθείσες δεσμεύσεις θα συνιστά σοβαρή παραβίαση της σύμβασης και θα δώσει το δικαίωμα στην Περιφερειακή Κοινοπραξία Δημοσίων Θεάτρων της Απουλίας να λύσει οποιαδήποτε σύμβαση ανάθεσης υπηρεσιών με άμεσο αποτέλεσμα, σύμφωνα με το άρθρο 1456 του αστικού κώδικα, με επιφύλαξη αποζημίωσης για τυχόν ζημιές.

**6. ΠΡΟΣΤΑΣΙΑ ΠΡΟΣΩΠΙΚΩΝ ΔΕΔΟΜΕΝΩΝ**

Τα δεδομένα τα οποία η Περιφερειακή Κοινοπραξία Δημοσίων Θεάτρων της Απουλίας θα λάβει από αυτήν τη δημόσια πρόσκληση θα υποβληθούν σε επεξεργασία, σύμφωνα με τη νομοθεσία περί απορρήτου.

**7. ΑΙΤΗΜΑΤΑ ΓΙΑ ΔΙΕΥΚΡΙΝΙΣΕΙΣ**

Η παρούσα πρόσκληση για την υποβολή αιτήσεων είναι δημοσιευμένη στον ιστότοπο του Εργαστηρίου Γνώσης & Ευφυούς Πληροφορικής [https://kic.uoi.gr/el/](https://kic.uoi.gr/en/).

Για περισσότερες διευκρινίσεις, επικοινωνήστε: stylios@kic.uoi.gr, 2681050234, 2681050334.

***Ο ΔΙΕΥΘΥΝΤΗΣ ΤΟΥ ΕΡΓΑΣΤΗΡΙΟΥ ΓΝΩΣΗΣ & ΕΥΦΥΟΥΣ ΠΛΗΡΟΦΟΡΙΚΗΣ***

**Καθ. Χρυσόστομος Στύλιος**